Republikaanisen puolueen presidenttiehdokaaksi nousevan Donald Trumpin kampanjatiimi on ottanut yhteyttä puoluejohtoon ja kongressin republikaaneihin keskustellakseen kampanjan rahoituksesta.

Trump on vastannut tähän asti kuluista pääosin itse, mutta nyt hän tarvitsisi puolueen tukea, sillä kampanja maksaa jopa miljardi dollaria.

Monet tunnetut republikaanit kieltäytyvät kuitenkin tukemasta Trumpia. Politico-lehden haastattelemista sisäpiiriläisistä vain 39 prosenttia sanoo äänestävänsä häntä varmasti marraskuussa. Joka neljäs ei aio äänestää Trumpia, ja loput eivät olleet vielä päättäneet kantaansa.

Esimerkiksi George Bush vanhempi ja George W. Bush eivät aio osallistua millään tavoin Trumpin kampanjaan, vaikka Yhdysvalloissa on ollut tapana, että entiset presidentit tukevat puolueensa ehdokasta.

Entiset presidenttiehdokkaat John McCain ja Mitt Romney eivät aio osallistua edes heinäkuun puoluekokoukseen, jonka on määrä sinetöidä Trumpin ehdokkuus. Myös edustajainhuoneen puhemies Paul Ryan ja vaikutusvaltainen senaattori Lindsey Graham ovat ilmoittaneet, etteivät he tue Trumpia.

Valkoisen talon entisen esikuntapäällikön Andrew Cardin mukaan Trumpin olisi osoitettava kypsyyttä ja kunnioitusta puolueen johtoa kohtaan, jos hän haluaa sen tuen.

Myös monet konservatiiviset äänestäjät ovat osoittaneet mieltään Trumpia vastaan. Sosiaalisessa mediassa on julkaistu kuvia, joissa he polttavat rekisteröintikorttejaan. Monet ovat myös ilmoittaneet eroavansa puolueesta.

Konservatiivit ovat etsineet Trumpille uskottavaa haastajaa, joka lähtisi riippumattomana ehdokkaana keräämään maltillisten republikaanien ja uskonnollisen oikeiston ääniä. Uskottavaa ehdokasta ei ole kuitenkaan löytynyt.

Tehtävää on tarjottu muun muassa Texasin ja Louisianan entisille kuvernööreille Rick Perrylle ja Bobby Jindalille, mutta he ovat ilmoittautuneet Trumpin tukijoiksi.

Varsinaisesta vaalikampanjasta odotetaan Yhdysvaltain historian likaisinta. Trump yrittää leimata Clintonin epäluotettavaksi huijariksi ja valehtelijaksi. Clinton käy puolestaan Trumpin kimppuun republikaanien omilla puheilla.

Clintonin tuoreeseen mainokseen on leikattu peräkkäin kohtauksia, joissa Mitt Romney luonnehtii Trumpia naistenvihaajaksi ja ehdokkudestaan luopunut Ted Cruz patologiseksi valehtelijaksi ja narsistiksi. Marco Rubio kuvaa häntä kaikkien aikojen mauttomimmaksi ehdokkaaksi. Jeb Bush arvelee, että Trump tarvitsee terapiaa.

Clintonin kannalta tilanne näyttää hyvältä. Mielipidemittausten keskiarvon perusteella hän johtaa Trumpia luvuin 47–41. Ero on kuitenkin kaventunut viime viikkoina.

Trump on edelleen valkoihoisten miesten ehdokas. Tuoreen mielipidemittauksen mukaan 81 prosenttia latinoista ja 75 prosenttia naisista suhtautuu häneen kielteisesti. Mustista vain kymmenisen prosenttia olisi valmis äänestämään Trumpia. Alle kolmasosa kaikista amerikkalaisista suhtautuu häneen myönteisesti.

Trump saattaa kuitenkin yllättää. Hänen kannatuksensa perustuu paljolti Yhdysvaltain poliittisen eliitin arvosteluun. Hän saattaa kerätä kannatusta myös demokraattileiristä, sillä Clinton koetaan nimenomaan eliitin ehdokkaaksi.

Toisaalta Clintonille on luvassa kannatusta republikaanien maltillisesta siivestä.

Valtakunnalliset mielipidemittaukset ovat Yhdysvalloissa vain suuntaa-antavia. Suurin osa osavaltioista on yleensä selvästi kallellaan joko demokraatteihin tai republikaaneihin, joten niiden tuloksen voi ennustaa melko luotettavasti jo etukäteen.

Käytännössä vaalit ratkaistaan niin sanotuissa heiluriosavaltioissa, joihin lasketaan tänä vuonna ainakin Colorado, Florida, Iowa, New Hampshire, Ohio ja Pohjois-Carolina. Clinton johtaa Trumpia niissä kaikissa paitsi Coloradossa. Ohiossa ja Pohjois-Carolinassa Clintonin johto on varsin niukka.

Yhdysvaltain presidentinvaalit järjestetään 8. marraskuuta.